**Mariposaliljat** (*Calochortus*) on liljakasveihin kuuluva kasvisuku, jossa on noin 70 lajia. Suvun kaikki lajit ovat kotoisin Pohjois- ja Väli-Amerikasta. Ne ovat pienikokoisia ruohoja, joilla on maanalaisen verson muodostama sipuli. Mariposa-sana tulee espanjan kielestä ja tarkoittaa perhosta.

Biologia ja rakenne
-------------------

Mariposaliljojen lajeille on tyypillistä selvä kasvu- ja lepokauden vaihtelu. Kasvutapa on sympodiaalinen, eli sipuli tuottaa joka vuosi päätteisen pääverson, ja kasvu jatkuu sipulin hankasilmuista muodostuvissa tytärsipuleissa. Kasvukauden alkaessa ilmaverso työntyy maanalaisesta sipulista maan pinnalle. Versossa on yksi kasvulehti sekä kukintojen tukilehdet. Kukkia on lajista riippuen yksi, muutama tai useita.

Kukka on rakenteeltaan liljakasveille tyypillisesti kolmilukuinen. Kehälehtiä on yhteensä kuusi kahdessa kiehkurassa. Ulommat verholehdet ovat sisempiä terälehtiä huomattavasti pienempiä, usein suomumaisia tai rihmamaisia. Terälehdet ovat puolestaan usein leveitä, näyttäviä, värikkäitä ja joillain lajeilla hyvin karvaisia. Kukissa on kuusi hedettä, joissa ponsi ja palho ovat yhteenkasvaneet. Sikiäin on kolmiosainen ja kuusilokeroinen, kuten myös kasvin hedelmä, joka on poikkileikkaukseltaan siivekäs, kolmiomainen tai pyöreä kota. Litteät siemenet sijaitsevat kodassa kuin kiekot pystysuorissa pinoissa.

Utahinmariposaliljan (*Calochortus nuttallii*) kukan rakenne

Luokittelu
----------

Utahinmariposalilja luonnollisella kasvupaikallaan Utahissa.
Mariposaliljojen suku on jaettu kolmeen pääryhmään (sektioon), joista kukin on jaettu neljään alaryhmään (alasektioon). Alla on esitetty pää- ja alaryhmät (suluissa alaryhmään kuuluvien lajien lukumäärä):

**Ryhmä I. Calochortus**

1. Pulchelli (5)
2. Eleganti (7)
3. Nudi (4)
4. Nitidi (9)

**Ryhmä II. Mariposa**

5. Venusti (15)
6. Macrocarpi (1)
7. Nuttalliani (9)
8. Gunnisoniani (2)

**Ryhmä III. Cyclobothra**

9. Weediani (5)
10. Ghiesbreghtiani (7)
11. Barbati (4)
12. Purpurei (5)

### Lajeja

Suomenkielisellä nimellä tunnettuja lajeja ovat:

* aavikkomariposalilja (*Calochortus kennedyi*)
* utahinmariposalilja (*Calochortus nuttallii*)

Kuvagalleria
------------

* Calochortus coeruleus on tyypillinen Eleganti-ryhmän laji, jonka kukkien runsaskarvainen sisus tuo mieleen kissan korvat.*Calochortus coeruleus* on tyypillinen *Eleganti*-ryhmän laji, jonka kukkien runsaskarvainen sisus tuo mieleen kissan korvat.
* Calochortus lyallii kuuluu ryhmään Nitidi.*Calochortus lyallii* kuuluu ryhmään *Nitidi*.
* Calochortus lutea on Venusti-ryhmään kuuluva laji.*Calochortus lutea* on *Venusti*-ryhmään kuuluva laji.
* Calochortus albus kuuluu Pulchelli-ryhmään, jossa useilla lajeilla on tyypillisesti nuokkuvat pallomaiset kukat.*Calochortus albus* kuuluu *Pulchelli*-ryhmään, jossa useilla lajeilla on tyypillisesti nuokkuvat pallomaiset kukat.

Lähteet
-------

1. 1 2 3  Gerritsen, Mary E. ja Ron, Parsons: *Calochortus, Mariposa Lilies & their relatives*. Timber Press, Portland, USA, 2007.
2. ↑  Könemann: *Botanica. The illustrated A-Z of over 10 000 garden plants and how to cultivate them*. Random House, Australia, 2004.

Aiheesta muualla
----------------

* Finto: Kassu – Kasvien suomenkieliset nimet: *Calochortus*

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1288804
* Wikispecies: Calochortus
* APNI: 99149
* BOLD: 430113
* CoL: 8VVWL
* EoL: 45417
* EPPO: 1CCUG
* FNA: 105173
* FoC: 105173
* GBIF: 2750667
* GRIN: 1912
* iNaturalist: 47327
* IPNI: 30008714-2
* IRMNG: 1335888
* ITIS: 42823
* NCBI: 59059
* NZOR: 29029ed6-27dd-4f1a-8039-639527d4c8a1
* Open Tree of Life: 121708
* PLANTS: CALOC
* POWO: urn:lsid:ipni.org:names:30008714-2
* Tropicos: 40035364
* VASCAN: 934
* WFO: wfo-4000006139

 |

 |